Lekeitioko basilikako mendebaldeko eliz ataria

Lekeitioko Andre Mariaren Jasokundearen basilikako mendebaldeko eliz ataria eliza honetako eliz atari nagusia da, Bizkaiko garrantzitsuentzat joa. 15. mendean eraiki zen bi fasetan, lehen erdian, eta mendeko azken urteetan.

 Deskribapena 
Estiloaren aldetik Ziortzako monasterioko eliz atariarekin eta Gernikako elizakoarekin du harremana.

Atariak arku zorrotzak ditu, kapitel zilindrikoko atezangoetan bermatutako arkiboltetan errepikatuak. Kanpoko arkiboltak hamabi irudi ditu droselen azpian; garaiko jantziak eta tresnak dituzten musikariak dira, bestea beste okarina, kornamusa edo salterioa jotzen.

Atea mainelak zatitzen du eta bertan Ama Birjina Haurrarekin agertzen da, Francisco de Crisalek (Juan García Crisal barruko erretaula nagusiaren egilearen semeak) egina. Tinpanoan, Graziazko Tronuaren irudi bat (alabastro ingelesekoa) dago, eta bertan Jainko aita koroatua, ezkerreko eskuaz Jesukristo gurutziltzatuari eusten eta eskuinaz bedeinkazioa eskaintzen. Talde hau lau aingeruk inguratuta dago, bi gertukoak turiferarioak (intsentsontzien eramaile) eta muturretekoak musikariak. 

Goian friso bat dago 19 irudirekin, horiek ere droselen azpian. Erdiko irudia Kristo Gurutziltzatua da, albo bakoitzean sei irudi dituela, apostoluak, gehi hiru irudi mutur bakoitzean, Bataioa eskuinean eta Pietatea ezkerrean. Frisoaren beheko ertza markoztatzen duen inpostak bestiario moralizatzaile bat dauka. Frisoaren eta inpostaren azpian, horman sartuta, bi irudi, idulki gainean eta droselen azpian, monjeak irudikatzen dituztenak.

Pilastrek, bertikalki, aingeru eta santuen irudiak dituzte. Fatxada osatzen duen beirate nagusiaren azpian inposta bat dago apaingarri gisa, ezkerretik eskuinera izar batek, ilargiak, eguzkiak eta 19 aingeruk apaindua. 

 Iruditegia 
erdian|thumb|480x480px|Atariko tinpanoa.

erdian|thumb|480x480px|Ataria elizaren aurrealde osoaren ikuspegian.

 Erreferentziak 

 Bibliografia 
 MUÑIZ PETRALANDA, JESÚS: Guía del Patrimonio Religioso de Lekeitio. ISBN 987-84-87002-32-8

 Kanpo estekak 

Kategoria:Lekeitioko Basilika
Kategoria:Euskal Herriko eliz atariak
Kategoria:Eliz atari gotikoak